РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/179-18

19. јул 2018. године

Б е о г р а д

**З А П И С Н И К**

**38. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 17. ЈУЛА 2018. ГОДИНЕ**

Седница је почела у 9,30 часова.

Седницом је председавао Петар Петровић, председник Одбора.

Седници су присуствовали чланови Одбора: Славиша Булатовић, Неђо Јовановић, Михаило Јокић, Ђорђе Комленски, Милетић Михајловић, Јован Палалић и Балинт Пастор.

Осим чланова Одбора, седници су присуствовале и Станија Компировић, заменик члана др Александра Мартиновића и Александра Мајкић, заменик члана Биљане Пантић Пиља.

Седници нису присуствовали чланови Одбора: Зоран Деспотовић, Жарко Мићин, Душан Павловић, Наташа Мићић, Душан Петровић, Срето Перић и Катарина Ракић, нити њихови заменици.

Седници су присуствавали и Иван Јовичић, заменик председника Високог савета судства и Александар Пантић, изборни члан Високог савета судства из реда судија.

Председник Одбора је констатовао да су испуњени услови за рад и пуноважно одлучивање, након чега је ставио на гласање, а чланови Одбора су **једногласно** утврдили следећи:

Д н е в н и р е д :

1. Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-2478/18, од 10. јула 2018. године);
2. Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-2507/18, од 13. јула 2018. године);
3. Разно.

Пре преласка на рад по тачкама утврђеног дневног реда председник је ставио на гласање, а чланови Одбора су **без примедби, једногласно усвојили**: Записник са 33. седнице Одбора одржане 10. маја 2018. године; Записник са 34. седнице Одбора одржане 8. јуна 2018. године, Записник са 35. седнице Одбора одржане 12. јуна 2018. године и Записник са 36. седнице Одбора одржане 15. јуна 2018. године.

Председник Одбора је на основу члана 82, члана 92. став 2, члана 157. став 2, члана 192. и члана 193. Пословника Народне скупштине, предложио да Одбор за правосуђе, државну управу и локалну самоуправу, на 38. седници, обави заједнички јединствени и начелни претрес о:

-Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-2478/18, од 10. јула 2018. године);

-Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-2507/18, од 13. јула 2018. године).

Чланови Одбора су **већином гласова** усвојили предлог да се обави обједињена расправа у вези са наведеним актима.

**ОБЈЕДИЊЕНА РАСПРАВА**

**Петар Петровић** је отворио обједињену расправу вези са првом и другом тачком утврђеног дневног реда.

Указао је на процедуру за избор судија који се први пут бирају на судијску функцију и истакао да је поступак избора кандидата за судије које се први пут бирају на судијску функцију Високи савет судства спровео у складу са свим законским и подзаконским одредбама, те да су Народној скупштини за избор предложени најбољи кандидати како би се судовима за које се врши избор омогућио несметано рад.

**Неђо Јовановић** је указао на недовољан број судија у Основном суду у Ужицу и поставио питање када ће се вршити избор кандидата за избор за судије у овом суду.

. **Иван Јовичић** је истакао да је поступак за избор судија у основним судовима обављен за половину од укупног броја основних судова у Републици Србији.

Рекао је да је обављено тестирање кандидата за основне и прекршајне судове, а да је разговор са кандидатима заказан почев од 27. августа, као и да је међу првим судовима за које се врши поступак избора кандидата управо Основни суд у Ужицу.

**Михаило Јокић** је замолио за детаљније образложење разлога који су довели до предлагања кандидата за избор судија који се први пут бирају на судијску функцију у Привредном суду у Ваљеву.

**Иван Јовичић** је рекао да се за судије које се први пут бирају на судијску функцију у Привредном суду у Ваљеву пријавило 11 кандидата.

Истакао је да је Високи савет судства за судију Привредног суда у Ваљеву предложио Ану Алексић, с обзиром да је факултет завршила са високом просечном оценом, да је дугогодишњи сарадник овог суда, да је на обављеном тестирању добила максималан број поена, као и да је од Апелационог суда у Ваљеву, као непосредно вишег суда, добила најбољу оцену.

Председавајући је закључио обједињену расправу, након чега се приступило гласању.

**ПРВА ТАЧКА** – Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-2478/18, од 10. јула 2018. године).

**Петар Петровић** је ставио на гласање, а чланови Одбора су **једногласно** донели одлуку:

-да Одбор за правосуђе, државну управу и локалну самоуправу констатује да је Предлог одлуке о избору судија који се први пут бирају на судијску функцију Високи савет судства поднео као овлашћени предлагач, у складу са чланом 50. став 4. Закона о судијама;

-да Одбор предложи Народној скупштини да прихвати Предлог одлуке о избору судија који се први пут бирају на судијску функцију за Привредни суд у Београду, Привредни суд у Ваљеву, Привредни суд у Зрењанину, Привредни суд у Крагујевцу, Привредни суд у Краљеву, Привредни суд у Лесковцу, Привредни суд у Нишу, Привредни суд у Пожаревцу и Привредни суд у Сомбору;

-да за известиоца Одбора на седници Народне скупштине буде одређен Петар Петровић, председник Одбора.

**ДРУГА ТАЧКА -** Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-2507/18, од 13. јула 2018. године).

**Петар Петровић** је ставио на гласање, а чланови Одбора су **једногласно** донели одлуку:

-да Одбор за правосуђе, државну управу и локалну самоуправу констатује да је Предлог одлуке о избору судија који се први пут бирају на судијску функцију Високи савет судства поднео као овлашћени предлагач, у складу са чланом 50. став 4. Закона о судијама;

-да Одбор предложи Народној скупштини да прихвати Предлог одлуке о избору судија који се први пут бирају на судијску функцију за Управни суд и за Привредни суд у Новом Саду;

-да за известиоца Одбора на седници Народне скупштине буде одређен Петар Петровић, председник Одбора.

**ТРЕЋА ТАЧКА –** Разно.

Расправа у вези са овом тачком дневног реда није отварана.

Седница је завршена у 9,45 часова.

СЕКРЕТАР ПРЕДСЕДНИК

Сања Пецељ Петар Петровић